Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta (arvonlisäverokomitea) /* KOM/97/0325 lopull. - CNS 97/0186 */



Virallinen lehti nro C 278 , 13/09/1997 s. 0006



Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta (arvonlisäverokomitea) (97/C 278/05) KOM(97) 325 lopull. - 97/0186(CNS) (Komission esittämä 26 päivänä kesäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 99 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että kokemus on osoittanut, että yhteisön sisäistä kauppaa koskevassa arvonlisäverotuksen siirtymäjärjestelmässä tarvitaan yhteisön lainsäädännön yhdenmukaisempaa soveltamista, varsinkin, jotta vältetään kaksinkertainen verotus tai verottamatta jättäminen, ohjelmassaan uuden yhteisen arvonlisäverojärjestelmän käyttöönotosta komissio on ottanut mukaan arvonlisäverokomitean aseman muuttamisen neuvoa-antavasta komiteasta sääntelykomiteaksi, ja 13 päivänä heinäkuuta 1987 tehdyssä päätöksessään (1) on päättänyt menettelystä komissiolle siirrettyä täytäntöönpanovaltaa käytettäessä, ON ANTANUT TÄMÄN DIREKTIIVIN: 1 artikla Muutetaan direktiivi 77/388/ETY seuraavasti: 1. Korvataan 29 artikla seuraavasti: "29 artikla 1. Komissio säätää 2-4 kohdissa vahvistettua menettelyä noudattaen tämän direktiivin säännösten soveltamisen edellyttämistä toimenpiteistä, lukuun ottamatta arvonlisäverokantoihin liittyviä säännöksiä. Lisäksi komissio antaa samaa menettelyä noudattaen 15 artiklan 10 kohdan mukauttamisen edellyttämät säännökset. 2. Arvonlisäverokomitea, jäljempänä `komitea`, avustaa komissiota. Komitea muodostuu jäsenvaltioiden edustajista, ja sen puheenjohtajana on komission edustaja. 3. Komission edustaja toimittaa komitealle toteutettavia toimenpiteitä koskevan luonnoksen. Komitea antaa lausuntonsa luonnoksesta määräajassa, jonka puheenjohtaja voi asettaa asian kiireellisyyden mukaan. Lausunnon antamiseen tarvitaan perustamissopimuksen 148 artiklan 2 kohdan mukainen määräenemmistö, kun on kyse päätöksistä, jotka neuvoston on annettava komission ehdotuksesta. Komitean äänestyksissä jäsenvaltioiden edustajien äänet painotetaan tämän artiklan mukaisesti. Puheenjohtaja ei osallistu äänestykseen. 4. a) Komissio säätää suunnitelluista toimenpiteistä vain, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaiset, tai jos lausuntoa ei anneta, komissio tekee viipymättä neuvostolle ehdotuksen toteutettavista toimenpiteistä. Neuvosto tekee ratkaisunsa määräenemmistöllä. c) Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio säätää ehdotetuista toimenpiteistä. 5. Niiden toimenpiteiden lisäksi, joihin viitataan 1 kohdassa, komitea tarkastelee tämän direktiivin nojalla kuulemisen kohteena olevien asioiden lisäksi komitean puheenjohtajan omasta aloitteestaan tai jäsenvaltion edustajan pyynnöstä käsiteltäviksi saattamia yhteisön arvonlisäverotusta koskevien säännösten soveltamiseen liittyviä kysymyksiä". 2. Korvataan 15 artiklan 10 kohdan toinen alakohta seuraavasti: "Tämän vapautuksen soveltamisalaa voidaan mukauttaa, jollei 29 artiklassa säädetystä menettelystä muuta johdu. Tämä vapautus on asianomaisen jäsenvaltion asettamien rajoitusten alainen siihen asti, kunnes yhteisön verotusta koskevat yhteiset säännökset on annettu. Tämän vapautuksen toteuttamisen edellyttämä tietojen vaihto toteutetaan yhdenmukaisella asiakirjalla. Asiakirjan muodosta ja sisällöstä päätetään 29 artiklan mukaista menettelyä noudattaen." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään tammikuuta 1998 mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan sinä päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. (1) Neuvoston päätös 87/373/ETY, tehty 13 päivänä heinäkuuta 1987, menettelystä komissiolle siirrettyä täytäntöönpanovaltaa käytettäessä (EYVL L 197, 18.7.1987, s. 33).